
A nem-konjugált epesavak gátolják a kolon epitél sejtek sav-bázis transzportereinek aktivitását


Bevezetés, célkitűzés: Az elektroneutrális NaCl felszívásért a kolonban a Na+/H+ (NHE) cserélők és a Cl-/HCO3- cserélő (AE) együttes működése felelős. Ezen iontranszporterek károsodott működése hozzájárul a különböző hasmenéssel járó betegségek megjelenéséhez. Ismert továbbá, hogy ha az epesavak nagy koncentrációban jutnak a kolonba (pl. ileum-rezekció,kolecisztektómia esetén) az krónikus hasmenés kialakulásához vezethet. Célul tűztük ki, hogy megvizsgáljuk az epesavak kolon epitél sejtek ion-transzport mechanizmusára gyakorolt hatását.
Metodika: Humán biopsziás mintából kollegenázos emésztéssel kolon kriptákat izoláltunk, majd mikrofluorimetriás módszerrel intracelluláris pH-t (pHi) és ATP-t (ATPi) mértünk. Az NHEk és az AE aktivitásait az extracelluláris folyadék ionkoncentrációjának változásával mértük. Konfokális mikroszkóppal vizsgáltuk a mitokondrium transzmembrán potenciál (MTP) változását. Transzmissziós elektronmikroszkóppal morfológiai vizsgálatokat végeztünk. Az epesavak közül a nem-konjugált kenodezoxikólsavat (CDC) és a konjugált glikokenodezoxikólsavat (GCDC) használtuk (0,1-1mM).
Eredmények: A colon epitél sejtekben 0,3 mM CDC szignifikánsan gátolta a vizsgált ion transzporterek aktivitását. 0,3 mM és 1 mM CDC irreverzibilis ATPi csökkenést okozott. 1 mM CDC súlyos mitokondrium-károsodást idézett elő, mely nem volt megfigyelhető alacsonyabb koncentrációjú CDC vagy GCDC esetén. A CDC minden koncentrációban MTP csökkenést váltott ki. Szignifikánsan alacsonyabb NHE és AE aktivitásokat figyeltünk meg ileum-rezekált/kolecisztektomizált hasmenéses betegeknél.
Konklúzió: A humán kolon epitél sejtekben a nem-konjugált CDC ATP-szint csökkenését és mitokondriális károsodást okoz, valamint gátolja a sav/bázis transzporterek aktivitását. Ezek a káros folyamatok csökkenthetik a vastagbél folyadék és elektrolit-felszívását és hozzájárulhatnak a krónikus hasmenés kialakulásához.



